Yleisön toive toteutuu: Tampere Filharmonian ja Santtu-Matias Rouvalin suosittu puistokonsertti palaa

Viime vuonna rahapulan takia peruttu Tampere Filharmonian suosittu puistokonsertti palaa omalle paikalleen Sorsapuistoon elokuussa. Konsertin järjestämisen mahdollistaa Tampereen Sähkölaitoksen antama taloudellinen tuki. Tampereen kaupungin omistama yhtiö sponsoroi konserttia merkittävällä osuudella. Yhteistyössä Tampere-talon kanssa 10.8. toteutettavan konsertin johtaa Tampere Filharmonian ylikapellimestari Santtu-Matias Rouvali . Solisteina ovat Tampereen Työväen Teatterin musikaalitähdet Petra Karjalainen ja Saska Pulkkinen . Ohjelmassa on muun muassa lauluja Leonard Bernsteinin suositusta musikaalista West Side Story . –Tamperehan on teatterikaupunki, joten haluamme orkesterin kanssa ottaa sellaista näkökulmaa tähän puistokonserttiin. Ja nythän on vielä Tampereen Teatterikesän viisikymppiset ja Bernsteinin satavuotisjuhla, Santtu-Matias Rouvali sanoo. –On hauskaa avata kausi puistossa, sillä siellä on tähän asti ollut joka kerta tosi hyvä tunnelma. Pitää vaan toivoa, että aurinko paistaa! Orkesteria lämmittelee Tampere Filharmonian soittajista ja heidän ystävistään koostuva funkyhtye The Dumb Stuff Band solisteinaan Leni Välimäki ja Juha Junttu .